સાડા દસમાં બે મિનિટની વાર હતી અને ગુલાલ અંદર પ્રવેશી. આગળ ડ્રાઇવર એની બેગ લઈને ચાલતો હતો અને પાછળ ગુલાલ હતી. લી બ્રાન્ડના ડાર્ક બ્લ્યુ શુટ અને સ્ટ્રેટફીટ પેન્ટના કેજ્યુઅલ વેરમાં સજ્જ ગુલાલની ચાલમાં આજે રોજ જેવું જોશ નહોતું. ઓફિસમાં પ્રવેશતાં જ રિસેપ્સનિસ્ટે ઊભા થઈને એને ગુડ મોર્નિંગ વિશ કર્યું પણ ગુલાલે માત્ર માથું હલાવ્યું. રોજ જેમ વિશફુલ અભિવાદન ના કરી શકી. રિસેપ્શન કાઉન્ટર પછી બંને તરફ કયુનિકલ્સ હતા અને પછી એની કેબિન. વચ્ચેના સાંકડા રસ્તામાંથી એ પસાર થઈ એ વખતે બીજા કર્મચારીઓએ પણ એને ‘ગુડ મોર્નિંગ’ વિશ કર્યું પણ એ નીચી નજર કરી માત્ર માથું હલાવતાં હલાવતાં પોતાની કેબિન તરફ આગળ વધી ગઈ.